Dronning Mauds Minne – Høgskolen for barnehagelærerutdanning

**Dronning Mauds Minne –  Høgskolen for barnehagelærerutdanning**, ofte bare kalt **Dronning Mauds Minne Høgskole** og forkortet **DMMH**, er en høgskole i Trondheim for utdanning av barnehagelærere. Den er en privat høgskole organisert som en selvstendig stiftelse innenfor Den norske kirke. Dronning Mauds Minne høgskole er den eneste høgskolen i Norge som har utdanning av barnehagelærere som hovedoppgave. Høgskolen har omkring 1400 studenter på heltid og deltid og ca. 155 ansatte i 2020. Fra 2019 tilbyr høgskolen et deltidsstudium i Kristiansund, i samarbeid med Høgskolesenteret i Kristiansund. 

## Utdanninger
DMMH har spesialisert seg på barnehagelærerutdanning, og er den eneste utdanningsinstitusjonen i Norge som fokuserer kun på dette. 

I tillegg til 6 bachelorgrader innen barnehagefeltet tilbyr høgskolen også 4 samlingsbaserte mastergrader og en rekke videreutdanninger. 

;Bachelorgrader
*Barnehagelærer heltid
*Barnehagelærer deltid, samlingsbasert
*Barnehagelærer med vekt på flerkulturell forståelse
*Barnehagelærer med vekt på musikk, drama, kunst og håndverk
*Barnehagelærer med vekt på natur og friluftsliv
*Barnehagelærer med vekt på ledelse, deltid, samlingsbasert, studiested Kristiansund

;Mastergrader:
*Master i barnehagekunnskap - barndom i et samfunn i endring 
*Master i barnehageledelse
*Master i barnekultur og kunstpedagogikk
*Master i spesialpedagogikk med vekt på tidlig barndom

## Historie

Dronning Mauds Minne Høgskole ble grunnlagt i Trondheim i 1947 og er den nest eldste høgskolen for utdanning av barnehagelærere i Norge, etter Barnevernsakademiet i Oslo som ble opprettet i 1935.  

### Opprettelsen
Høgskolen ble opprinnelig opprettet av Menighetspleienes Landsforbund under navnet «Barnevernsinstituttet i Trondheim». Formålet var å utdanne pedagoger for arbeid i barnehagen på kristen grunn.

### Dronning Mauds Minnefond
I 1954 skjenket kong Haakon et gavebrev oppkalt etter dronning Maud. Gavebrevet omfattet Dronning Mauds Minnefond som ga skolen råd til å skaffe en egen eiendom: den gamle bispegården i Bispegata 9 A i Trondheim. En fikk også Dronning Mauds Stipendiefond. Skolen skiftet samtidig navn til «Dronning Mauds Minne, Menighetspleienes Barnevernsinstitutt». I 1961 skiftet skolen igjen navn, til «Barnevernsinstituttet Dronning Mauds Minne», og fra 1981 til «Dronning Mauds Minne, Høgskole for førskolelærerutdanning».

### Skolebygg
I 1976 flyttet høgskolen til sine nåværende lokaler, tidligere Dalen blindeskole (åpnet som «Nordenfjeldske Blindeskole» i 1912) på Strindheim øst for Trondheim sentrum. Arkitekt for hovedbygningen var Johan Osness.

### Navneskiftet i 2013
Etter at yrkesbetegnelsen ble endret fra førskolelærer til barnehagelærer, skiftet høgskolen navn i 2013 til «Dronning Mauds Minne, Høgskole for barnehagelærerutdanning». I 2024 ble tittelen igjen minimalt endret. Det ble lagt til en "n" i høgskolen i bestemt form. Nåværende navn er derfor: «Dronning Mauds Minne – Høgskolen for barnehagelærerutdanning».

## Campus Dalen

Høgskolens nåværende campus på Dalen i Trondheim består av fem bygninger:
*Hovedbygningen fra 1912, tegnet av arkitekt Johan Osness.
*"Kapellangården" fra tidlig 1800-tall (hovedhuset på tidligere Dalen gård), rommer to undervisningsrom og kontorer. Fra 1852 ble bygningen tatt i bruk som prestegård for kapellanen i Strinda prestegjeld.
*Nybygg fra 1994, 2300 kvm i tre etasjer, benevnt Mellomgården fra 2014. Den er forbundet med hovedbygningen med en stor mellomliggende glassgård i tre etasjer høyde som fungerer som høgskolens samlingssted for store arrangementer.
*"Låven", nybygg fra 1998, 1000 kvm i to etasjer
*Nybygg fra 2014, 3000 kvm i tre etasjer, knyttet til 1994-bygget med en bro i 2. etasje. Bygget har fått navnet Astrid Vatnes hus, etter høgskolens første rektor.

Queen Maud University College of Early Childhood Education (Dronning Mauds Minne Høgskole)Trondheim, Norway 2018-03-15 buildingsIMG 5459.jpg|Hovedinnkjørselen til campus på Dalen, med den gamle Dalen blindeskole til høyre i bildet. Nybygget fra 2014 (teglsteinshuset til venstre) er knyttet til 1994-bygget med en bro.

File:Queen Maud University College of Early Childhood Education Dronning Mauds Minne Høgskole DMMH Thrond Nergaards veg 7 Trondheim Norway 2017-03-08 snow etc Distorted panorama 926.jpg|Hovedbygningen fra 1912 er tegnet av arkitekt Johan Osness. 


## Campus Frøset
Høgskolen kjøpte i 2005 Frøset gård i Bymarka, til undervisningsformål særlig knyttet til friluftsliv og uteaktiviteter.

## Rektorer
*Astrid Vatne (1947-1980)
*Gunnhild Hagesæter (1980-1988)
*Ole Fredrik Lillemyr (1988-1994)
*Arnulf Omdal (1994-1995)
*Ole Fredrik Lillemyr (1995-1997)
*Torleif Reitan (1998-2001)
*Asbjørn Hirsch (2001-2005)
*Elin Alvestrand (2006-2013) (konstituert 2005)
*Hans Jørgen Leksen (2013-2020)
*Else Berit Skagen (2020-)

## Referanser


## Eksterne lenker
* 
*